**Kreativna bilježnica – rad na projektu *Naša mala knjižnica***

U sklopu projekta *Naša mala knjižnica* učenici 2.a razreda čitali su knjigu „Sjeverac dječarac i patka selica“, autorice Branke Žodan. „Sjeverac dječarac i patka selica“ originalno je i duhovito djelo koje se može svrstati u kategoriju scenske bajke. Ovaj igrokaz posvećen je jednoj toploj zimi, kada nije bilo snijega i šumskim životinjama koje je takva zima zbunila. Autorica čini priču dinamičnom odmakom od klasičnog pripovijedanja i specifičnom vrstom humora. Kratke rečenice, doskočice i stihovi kojima je isprepleten tekst temelje se na poznatim dječjim pjesmicama i prilagođeni su situacijama u kojima se likovi nađu.

Na satu u knjižnici učenici su zajedno s knjižničarkom rješavali kreativnu bilježnicu. Najzanimljiviji dio odnosio se na nagradni zadatak gdje su učenici sami smišljali jednostavnu pjesmu (činkvinu) u pet koraka, uz pomoć učiteljice i knjižničarke. Završni dio sata bio je kreativan, učenici su izrađivali šešir za glavu u obliku patke.

Link na video u animotu: https://animoto.com/play/LXIg0I4obrjTkzOKYsMaHQ

Tri činkvine:

Ovčica

Slatka, bijela.

Raste, pase, gleda.

Ovčica pase sve dane.

Priroda.

Padalina

Lijepa, bijela.

Rominja, paducka, ledi.

Danas je napokon pala.

Božić je.

Vatra

Vruća i narančasta.

Prži, gori, pucketa.

Vatra je opasna za ljude.

Pažnja.



Tekst napisala: dr.sc. Anita Tufekčić, knjižničarka